卞夫人

卞夫人，琅邪開陽人，係曹操嘅正室夫人，諡宣。由於曹操係三國中曹魏嘅奠基人，喺日後追諡爲魏武帝，所以佢嘅諡號係同夫君嘅諡合爲武宣皇后。

生平 
卞夫人姓卞，名唔知，本來係琅琊郡開陽縣人。佢嘅出身係個歌女，流落到沛地嘅譙縣。

虛歲20歲嗰年，佢畀曹操納做妾。嗰陣時曹操做緊頓丘縣令。之後佢陸續同曹操生出四個仔，分別係曹丕、曹彰、曹植、曹熊。

卞夫人係個有本事嘅人。190年，佢30歲，當時曹操因爲董卓作亂出走避難，有謠言話曹操死咗。曹氏下面啲人都驚青慌亂，得卞夫人保持平靜，佢無急住信呢個謠言，勸啲人唔好過於驚慌。果然之後曹操返來。知咗件事後，曹操好欽服佢。

曹操原本有個正室丁氏，養住曹操同劉夫人生嘅仔曹脩。之後曹脩死咗，丁氏經常同曹操係噉喊苦喊忽，結果畀曹操趕佢返外家。過咗好耐曹操先去外家，落曬面𠱓佢，想佢一齊返屋企，但丁氏就係唔騷佢。於是曹操同佢斷絕夫妻關係，嗌外家畀佢改嫁，將卞夫人升做大婆。但外家唔敢畀佢返頭嫁，就噉成咗棄婦。卞氏生性寬仁，雖然丁氏喺度時話佢係妾仔、作爲大婆睇佢同佢啲仔唔起，但卞氏唔計較過往，當曹操唔喺屋企時，就派人送嘢畀丁氏，又私自請佢返曹家，對佢款待周到。丁氏就好多謝佢，話自己都廢咗嘞，使乜似以前噉咁客氣呀。後來丁氏過身，卞氏睇佢雖則同曹操唔啱雅，但話曬夫妻一場，就請曹操執咗佢，於是丁氏得以葬喺許城嘅南面。

另外除咗曹脩，丁氏重養埋劉夫人粒女，休咗後粒女留喺曹操屋企。卞氏幫曹操湊大嗰啲無咗老母嘅仔女，其中清河公主長大成人後，嫁咗畀夏侯惇嘅二仔夏侯楙。

216年，曹操封做魏王。219年，卞夫人封做魏國王后。

220年年頭，曹操過身，曹丕繼位做魏王，卞氏變成王太后。

220年農曆十月，曹丕爭得漢獻帝個位，稱做皇帝，卞氏變成卞太后——曹魏第一位太后，由王太后變成皇太后。

卞太后呢四個仔中，最大嘅仔曹丕即係魏文帝，二仔曹彰係曹氏軍隊中有才能嘅員將，三仔曹植喺詩文方面好出名，四仔曹熊早死。

到佢老時，卞太后證見呢啲仔之間嘅不和景象，主要係曹丕壓迫各個細佬。

曹彰雖然封到王，不過無耐之後被召入京城洛陽，到223年時就好突兀噉死咗。書《世說新語》就話，曹彰共曹丕喺卞太后嘅閣樓度捉棋，曹丕畀佢食落咗毒嘅棗。卞太后叫下人攞水去畀曹彰，但啲裝水器皿預先畀曹丕落令破壞曬，卞太后快啲走去井度抽水畀二仔，但搵唔見個桶。於是曹彰中毒身亡。

曹植畀曹丕降咗爵位。之後佢升做王嘅爵位，不過一直畀曹丕嘅人密切監察住。

226年，曹丕喺佢40歲時過世，佢嘅仔曹叡繼位，即係魏明帝。卞太后尊做太皇太后。佢提議佢嘅孫曹叡關心下曹操最細嘅仔曹茂，佢係曹操同妾仔趙姬生嘅仔，由於佢同曹操、曹丕都不和，所以係唯一無封王嘅人。魏明帝於是封曹茂做聊城公，之後升爲聊城王。

230年，卞太皇太后喺京城洛陽過世，享壽69歲。由於曹操追尊爲魏武帝，而佢上嘅諡係宣，所以尊做武宣皇后，同曹操合葬。

家眷 
夫君：魏武帝曹操
各個仔：
魏文帝曹丕
曹彰
曹植
曹熊

喺《三國演義》 
喺羅貫中小說《三國演義》度，卞夫人好少提到。羅貫中無寫到卞夫人平靜噉相信曹操喺變亂中重在生嘅情節。

喺小說第79回，卞太后證見曹丕逼壓曹植作《七步詩》、若果作唔出就要處罪嘅景象。曹植悲憤噉作完首詩，詩中打個譬喻，描寫豆梗做柴火煮緊鑊中嘅豆粒嘅景象，一如家中兄弟互相殘害。聽完首詩，卞太后十分之心痛，走出來指責曹丕。但實際上七步詩嘅事正史搵唔到，首詩亦唔見於曹植嘅文集，所以有無呢件史實歷來好大爭議。呢首詩見於《世說新語》同《三國演義》，版本唔同，件事可能虛構，作者羅貫中攞件事來用在於佢以漢室做正統，而總係批判曹魏嗰派。雖然曹丕同曹植相處得唔好，但未至於要噉樣將曹植趕入窮途絕路。

曹操
曹丕
曹植

參攷資料

攷 

類:漢朝人
類:三國人
類:山東人
類:卞氏